Hoe om "Culottes" te dra
Aangekom in Rome, Italië, het dit my net twee dae geduur voor ek self vir my so 'n nommertjie aangeskaf het bloot net om nie uit te voel nie. Elke tweede Italiaanse godin het met 'n Culotte die strate van Rome deur gewals. Ek kon my verkyk aan die manier hoe hulle elke mode met soveel flair dra. So asof dit nog altyd daar was. Natuurlik is meeste van die Italiaanse vroue petite en slank, wat help. Tog het ek gou besef met 'n paar truuks is hierdie mode vir elke vrou beskore:
1. Koop jou eerste Culotte in 'n donker kleur. Veral die dames met die wyer heupe. Dit is veiliger om met patrone bo te speel en by 'n donker kleur onder te hou. Ek het vir my 'n donkergroen aangeskaf. Swart is altyd 'n wenner, asook navy-blou. Reg-af strepe kan ook werk, maar los daardie waaghalsigheid eers vir later.
2. Steek jou bostuk in. Of jy nou 'n themp of bloes dra, steek hom verkieslik in. Die wat so 'n effense magie het, kan 'n lospassende themp ook insteek met plooie wat die magie effens verbloem. Omdat die culotte baie voue het, kan 'n hemp wat oorhang net te veel wees. Tensy jy 'n culotte dra wat baie noupassend is en niks plooie het nie.
3. Die tekstuur van die lap asook snit maak 'n groot verskil. Pas aan en kyk wat jou figuur die beste komplimenteer. As jy effens geset aan die onderkant is, soek 'n snit wat gladder is en 'n materiaal wat "stewiger" is. Jy kry die meer noupyp snit en dan die bekende wyepyp een. Sommiges knoop aan die voorkant en ander is glad afgewerk.
4. Watter skoene dra jy daarby? Alhoewel sommiges wegkom met plat skoene, verkies ek iets met meer hoogte by die culottes. Vir werk of 'n meer formele geleentheid, is hakskoene 'n wenner. Vir die wat nie elke dag in Rome se strate wandel nie, is die flatform of espadril die ideale keuse.
Maak nie saak wat jou mode styl is nie, daar is 'n Culotte daar buite vir jou. Hierdie is 'n modestyl wat ons nie gou gaan verlaat nie.